तरनतारन में ब्यास में दरार, मानसा में पुल-बांधों पर सेल्फी पर रोक, अब तक 38 मौतें
Punjab Weather Alert; Punjab Flood Condition | Tornado In Firozpur Ghagghar Satluj Beas Water Level  पंजाब में एक सप्ताह के बाद भी बाढ़ का कहर जारी है। वहीं आज भी पंजाब के 3 जिलों में भारी बारिश होने का अलर्ट है। सुबह पठानकोट, गुरदासपुर और होशियारपुर के आसपास के इलाकों दसूहा व मुकेरियां में बारिश का अलर्ट जारी किया गया।
पंजाब में बाढ़ का असर 19 जिलों तक पहुंच गया है। इनमें तरनतारन, फिरोजपुर, फतेहगढ़ साहिब, फरीदकोट, होशियारपुर, रूपनगर, कपूरथला, पटियाला, मोगा, लुधियाना, एसएएस नगर, जालंधर, संगरूर, एसबीएस नगर, फाजिल्का, गुरदासपुर, मानसा, बठिंडा और पठानकोट शामिल हैं। इन जिलों में 1432 गांव बाढ़ से प्रभावित हैं।
इन जिलों में बाढ़ की वजह से 38 लोगों की मौत हो चुकी है। 15 लोग घायल हैं जबकि 2 लोग लापता हैं। राज्य में कुल 155 राहत कैंप स्थापित किये गए हैं, जिनमें 3,828 लोग ठहरे हुए हैं।
पंजाब के सभी जिलों में कल बारिश का यलो अलर्ट है। मौसम विभाग ने यहां भारी बारिश का अनुमान जताया है। 
वहीं मंगलवार को तरनतारन में बाढ़ का खतरा पैदा हो गया है। खडूर साहिब में मुंडापिंड गांव के पास ब्यास नदी का बांध टूट गया है। जिससे 3 गांवों के डूबने का खतरा पैदा हो गया है। यहां के खेतों में कई एकड़ फसल पानी में डूब चुकी है। ग्रामीण अपने स्तर पर बांध को फिर से बनाने में लगे हुए हैं।
मानसा में बाढ़ में डूबने की घटनाओं को देखते हुए जलभराव वाली जगहों पर सेल्फी लेने पर रोक लगा दी गई है। मानसा के जिला मजिस्ट्रेट ने धारा 144 के तहत यह पाबंदी लगाई। आदेश में कहा गया है कि किसी भी जलभराव वाले क्षेत्र, टूटे बांध, पुल और नदी-नालों पर मोबाइल से सेल्फी नहीं ली जाएगी। यह आदेश 31 जुलाई तक लागू रहेगा।
चांदपुरा में घग्घर में आई दरार का पानी कई किलोमीटर दूर बसे ब्राह्मणवाला तक पहुंच गया है। जिससे बुढ़लाडा- बोहा- फतेहाबाद रोड के माध्यम से पंजाब-हरियाणा का संपर्क टूट गया है। वहां पानी का स्तर बढ़ रहा है। जिसके चलते गांव ब्राहम्णवाला में भी लोग खुद को सुरक्षित करने में जुट गए हैं। वहीं मानसा के सरदूलगढ़ का घग्गर से डूबने का खतरा बना हुआ है। इसे देखते हुए अब मानसा-सिरसा नेशनल हाईवे पर ही बांध बनाया जा रहा है। प्रशासन के साथ मिलकर लोगों ने भी यहां ट्र्रैक्टर के जरिए मिट्‌टी डालनी शुरू कर दी है।
सरहद पर डटे BSF जवान
घग्गर और सतलुज का पानी हरिके हेड से पाकिस्तान में भेजा गया, लेकिन पानी के कारण फिरोजपुर का सरहदी इलाका पूरी तरह से पानी में डूब चुका है। बॉर्डर सिक्योरिटी फोर्स (BSF) के जवान इस स्थिति में भी सरहद की रखवाली में जुटे हैं, जिसकी एक तस्वीर BSF ने सांझा भी की, जिसमें 3-4 फीट पानी में भी जवान सरहद पर बंदूक ताने खड़े हैं।
टॉरनैडो देख हैरान हुए लोग
फिरोजपुर के गांव नत्थूवाला में बीती शाम टॉरनैडो दिखाई दिया। इसका आकार भी इतना बढ़ा नहीं था, लेकिन हलकी चीजों को अपने अंदर समाता दिखा। कुछ समय के लिए दिखे इस टॉरनैडो को देख कर सभी हैरान हो गए, लेकिन इससे किसी भी तरह का जानी-माली नुकसान नहीं हुआ है।
मुख्यमंत्री भगवंत मान पर विपक्ष नेता का तंज
धान की फसल का नुकसान झेल चुके किसानों को अब पंजाब सरकार से राहत पैकेज मिलने की आस है। इसके लिए विपक्ष नेता प्रताप सिंह बाजवा ने तंज भी कसा है। बाजवा ने कहा- पंजाब के मुख्यमंत्री भगवंत मान को देखकर ऐसा लगता है कि बाढ़ प्रभावित लोगों के लिए राहत पैकेज की घोषणा करने से पहले वह दिल्ली में बैठे अपने आकाओं से हरी झंडी मिलने का इंतजार कर रहे थे।
अब यह बिल्कुल स्पष्ट है कि बाढ़ ने राज्य के 14 जिलों में कहर बरपाया है, जिससे कृषि क्षेत्र और दुकानदारों, छोटे व्यापारियों और श्रमिक वर्ग समुदाय सहित अन्य व्यवसायों को गंभीर नुकसान पहुंचा है, लेकिन वह किसका इंतज़ार कर रहा है? उन्हें एक उदार राहत पैकेज की घोषणा करनी चाहिए, ताकि पंजाब के लोगों को एहसास हो सके कि उनका ख्याल रखा जा रहा है।
मान को बाढ़ प्रभावित इलाके के किसानों को 50 हजार रुपए प्रति एकड़ मुआवजा देने की घोषणा करनी चाहिए। जिन मजदूर वर्ग व अन्य परिवारों के मकान क्षतिग्रस्त हुए हैं, उन्हें तत्काल प्रभाव से कम से कम 5 लाख रुपए की राहत राशि प्रदान की जाए। उन लोगों को भी 50 हजार रुपए दिए जाएं, जिनके मवेशी इस प्राकृतिक आपदा में मर गए हैं। मृतकों के परिवारों को 10 लाख रुपए और घायलों को 5 लाख रुपए की अनुग्रह राशि भी प्रदान की जानी चाहिए।
बाढ़ग्रस्त स्कूलों के लिए 27.77 करोड़ का फंड दिया
पंजाब सरकार ने बाढ़ व बारिश के क्षतिग्रस्त हुए स्कूलों की मरम्मत के लिए बजट जारी किया है। मंत्री हरजोत बैंस ने जानकारी दी कि राज्य के प्राइमरी स्कूलों के लिए 20 करोड़ और सेकेंडरी स्कूलों के लिए 7.77 करोड़ रुपए जारी किए गए हैं।